**Ministru kabineta noteikumu projekta**

**„Grozījumi Ministru kabineta 2015.gada 25.augusta noteikumos Nr.495 „Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2015.gada 25.augusta noteikumos Nr.495 „Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā”” (turpmāk – Projekts) sagatavots, lai precizētu kritērijus, kuri jāizpilda izglītības iestādei, ja tā vēlas iegūt vai saglabāt profesionālās izglītības kompetences centra statusu mākslas, mūzikas vai dejas jomā (turpmāk – kompetences centrs). Projekts stāsies spēkā 2021.gada 1.septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots, pamatojoties uz Profesionālās izglītības likuma 7.panta 11.punktu, kas nosaka, ka Ministru kabinets nosaka kritērijus un kārtību, kādā tiek piešķirts un anulēts profesionālās izglītības kompetences centra statuss, kā arī Profesionālās izglītības likuma 15.1 panta 1.1 daļu, saskaņā ar kuru profesionālās izglītības iestāde, kura īsteno tikai mākslas, mūzikas vai dejas profesionālās vidējās izglītības programmas, kas dod iespēju iegūt trešo profesionālās kvalifikācijas līmeni, un papildus veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas, ir tiesīga iegūt profesionālās izglītības kompetences centra statusu mākslas, mūzikas vai dejas jomā, ja tā atbilst kritērijiem, kādus Ministru kabinets noteicis attiecīgā statusa noteikšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 25.augusta noteikumu Nr.495 „Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā” (turpmāk – MK noteikumi Nr.495) 3.punkts nosaka, ka izglītības iestāde, kura īsteno mākslas, mūzikas vai dejas profesionālās vidējās izglītības programmas un profesionālās ievirzes izglītības programmas, (turpmāk – izglītības iestāde) iesniedz Kultūras ministrijā iesniegumu par kompetences centra statusa piešķiršanu (turpmāk – iesniegums) un MK noteikumu Nr.495 2.punktā minētos kritērijus apstiprinošos dokumentus, savukārt, ja iesniegumu iesniedz izglītības iestāde, kura nav Kultūras ministrijas padotībā, tā papildus iesniedz iestādes dibinātāja saskaņojumu. MK noteikumu Nr.495 9.punkts nosaka, ka izglītības iestāde, kurai piešķirts kompetences centra statuss, katru gadu līdz 15.oktobrim iesniedz Latvijas Nacionālajā kultūras centrā (turpmāk – centrs) informāciju, kas apliecina izglītības iestādes atbilstību MK noteikumos Nr.495 minētajiem kritērijiem uz attiecīgā gada 1.oktobri. Savukārt MK noteikumu Nr.495 5.punkts nosaka, ka, vērtējot izglītības iestādes atbilstību MK noteikumu Nr.495 2.1.apakšpunktā minētajiem kritērijiem, centrs pamatojas uz Valsts izglītības informācijas sistēmas datiem, bet, vērtējot atbilstību MK noteikumu Nr.495 2.2.apakšpunktā minētajiem kritērijiem, – uz centra un Valsts izglītības un satura centra datu bāzēs esošajiem datiem attiecīgā mācību gada 1.oktobrī.  Centrs saņem, apkopo un pārbauda MK noteikumos Nr.495 minēto izglītības iestādes iesniegto informāciju un Valsts izglītības un satura centra datu bāzēs esošos datus. Centrs, regulāri sazinoties ar Izglītības un zinātnes ministriju par MK noteikumos Nr.495 noteiktās iesniedzamās informācijas veidu un apjomu, ir secinājis, ka atsevišķos gadījumos MK noteikumos Nr.495 noteiktie kritēriji dublē viens otru, ir grūti pārbaudāmi, vai to pārbaudei nepieciešamā informācija jau ir publiski pieejama. Tādēļ, lai mazinātu MK noteikumos Nr.495 kompetences centriem noteiktās iesniedzamās informācijas apjomu un administratīvo slogu, kā arī īstenotu Valsts kontroles 2020.gada 4.septembra revīzijas ziņojumā „Profesionālās vidējās kultūrizglītības organizācija – vai ir pilnveidojama?” norādītos ieteikumus, Izglītības un zinātnes ministrija un centrs 2021.gada 9.februārī un 2021.gada 23.februārī attālinātajās sanāksmēs apsprieda nepieciešamos grozījumus MK noteikumos Nr.495 un Ministru kabineta 2013.gada 19.marta noteikumos Nr.144 „Profesionālās izglītības kompetences centra statusa piešķiršanas un anulēšanas kārtība”.  **Projekta 1.1.apakšpunkts** paredz precizēt MK noteikumu Nr.495 2.2.3.apakšpunktu un svītrot no kompetences centra statusa atbilstības kritērija – pēdējo divu mācību gadu laikā izglītības iestāde nodrošina, ka nepietiekama mācību sasniegumu vērtējuma vai neattaisnotu mācību kavējumu, vai nepareizas karjeras izvēles dēļ ir atskaitīti ne vairāk kā astoņi procenti no izglītojamiem, kuri mācās attiecīgajā izglītības iestādē – kritēriju „nepareizas karjeras izvēles dēļ”, jo Valsts izglītības informācijas sistēma nepiedāvā šādu izvēlni. Ir panākta vienošanās ar Izglītības un zinātnes ministriju (attālinātā 2021.gada 9.februāra sanāksme), ka MK noteikumu Nr.495 2.2.3.apakšpunktā noteiktais kompetences centra statusa atbilstības kritērijs – pēdējo divu mācību gadu laikā izglītības iestāde nodrošina, ka nepietiekama mācību sasniegumu vērtējuma vai neattaisnotu mācību kavējumu dēļ ir atskaitīti izglītojamie, kuri mācās attiecīgajā izglītības iestādē – skaitliskais kritērijs turpmāk būs ne vairāk kā septiņi procenti no izglītojamiem līdzšinējo astoņu procentu vietā. Līdzšinējā pieredze rāda, ka kultūrizglītības kompetences centros tiek atskaitīts relatīvi neliels izglītojamo skaits, piemēram, 2018./2019.mācību gadā atskaitītie bija no 1,68 – 5,47% no izglītojamo skaita, bet 2019./2020.mācību gadā no 0,34 – 5,5% no izglītojamo skaita visos piecos kultūrizglītības kompetences centros (profesionālās izglītības kompetences centrs „Nacionālā Mākslu vidusskola”, profesionālās izglītības kompetences centrs „Rīgas Dizaina un mākslas vidusskola”, profesionālās izglītības kompetences centrs „Liepājas Mūzikas, mākslas un dizaina vidusskola”, profesionālās izglītības kompetences centrs „Ventspils Mūzikas vidusskola” un profesionālās izglītības kompetences centrs „Daugavpils Dizaina un mākslas vidusskola „Saules skola””).  **Projekta 1.2.apakšpunkts** paredz paplašināt MK noteikumu Nr.495 2.4.2.apakšpunktā noteikto personu loku, kurām kompetences centrs atbilstoši īstenojamām izglītības programmām, sadarbojoties ar darba devējiem, nodrošina profesionālo tālākizglītību un pilnveidi, neierobežojot personu loku tikai ar kultūras nozarē strādājošajiem. Projekta 1.2.apakšpunktā ietvertais MK noteikumu Nr.495 2.4.2.apakšpunkts nosaka, ka kompetences centrs atbilstoši īstenojamām izglītības programmām, sadarbojoties ar darba devējiem, nodrošina profesionālo tālākizglītību un pilnveidi ikvienam, kas būs izteicis tādu vēlmi.  **Projekta 1.3.apakšpunkts** paredz precizēt MK noteikumu Nr.495 2.5.1.apakšpunktu, nosakot, ka kompetences centrs sadarbībā ar citām profesionālās izglītības iestādēm un atbilstošām nozares profesionālajām organizācijām izstrādā, aktualizē un pilnveido profesionālās izglītības programmu saturu atbilstošo nozaru profesijās. Tādējādi tiek noteikts, ka kompetences centram ir svarīgi ne vien izstrādāt jaunas profesionālās izglītības programmas, bet arī aktualizēt un pilnveidot esošās profesionālās izglītības programmas. Esošo profesionālās izglītības programmu aktualizēšana un pilnveidošana nepieciešama, lai nodrošinātu reakciju uz izmaiņām sabiedrībā (tostarp Covid-19 pandēmijas radīto ietekmi) vai atbilstību jaunām aktualitātēm attiecīgajā nozarē, bet tas ne vienmēr nozīmē jaunas izglītības programmas izstrādi.  **Projekta 1.4.apakšpunkts** paredz precizēt MK noteikumu Nr.495 2.5.3.apakšpunktu, neiekļaujot tajā nosacījumu par metodisko pasākumu rīkošanu. Savukārt **Projekta 1.5.apakšpunkts** paredz papildināt MK noteikumus Nr.495 ar 2.5.6.apakšpunktu, nosakot, kādus metodiskos un tālākizglītības pasākumus organizē kompetences centrs, kā arī paredzot skaitliskos kritērijus – organizēt metodiskos un tālākizglītības pasākumus pedagogiem, nodrošinot mācību gadā atbilstošā nozarē vismaz divus pasākumus un vismaz divus pasākumus, pildot reģionālā metodiskā centra funkcijas profesionālās ievirzes izglītības iestādēm. Līdzšinējā pieredze rāda, ka kultūrizglītības kompetences centri aktīvi iesaistās metodisko un tālākizglītības pasākumu organizēšanā, pēdējā laikā aktīvi izmantojot arī attālināto mācību iespēju, tādejādi apgūstot šo jauno iespēju nišu. Tādēļ kultūrizglītības kompetences centriem nebūs grūtības sasniegt un izpildīt Projekta 1.5.apakšpunktā noteikto nepieciešamo organizējamo metodisko un tālākizglītības pasākumu skaita minimumu.  **Projekta 1.6.apakšpunkts** paredz MK noteikumu Nr.495 2.7.apakšpunktu izteikt jaunā redakcijā, nosakot, ka kompetences centrs piesaista investīcijas infrastruktūrai, mācību aprīkojumam, mācību un radošiem projektiem no Eiropas Savienības fondiem, valsts, pašvaldību un citiem avotiem, sadarbojas ar citiem finanšu instrumentu sniedzējiem. Tādējādi tiek paplašināts projektu finansējuma avotu loks, iekļaujot tajā ne vien Eiropas Savienības, bet arī valsts, pašvaldību un citu investoru finansētus projektus. Jebkura projekta sagatavošana, sekmīga administrēšana un īstenošana ir kompetences centra administrācijas kapacitātes rādītājs, tādēļ turpmāk šajā kritērijā norādāma dažādu projektu apguve.  **Projekta 1.7.apakšpunkts** paredz precizēt MK noteikumu Nr.495 5.punktā noteikto tiesisko regulējumu, nosakot, ka, vērtējot izglītības iestādes atbilstību MK noteikumu Nr.495 2.1.apakšpunktā minētajiem kritērijiem, centrs pamatojas uz Valsts izglītības informācijas sistēmas datiem, bet, vērtējot atbilstību MK noteikumu Nr.495 2.2.apakšpunktā minētajiem kritērijiem, – uz centra, Izglītības kvalitātes valsts dienesta un Valsts izglītības satura centra tīmekļvietnēs publiski pieejamās informācijas. Visus datus centrs vērtēs uz attiecīgā mācību gada 1.oktobri. Kompetences centra atbilstības kritērijus, kas noteikti MK noteikumu Nr.495 2.1., 2.2. un 2.5.apakšpunktā, centrs pārbaudīs Valsts izglītības informācijas sistēmas datu bāzē, Izglītības kvalitātes valsts dienesta tīmekļvietnes publiski pieejamajā apkopotajā statistikā sadaļas „Ārpus formālā izglītība” apakšsadaļā „Profesionālās kompetences novērtēšana” un Valsts izglītības satura centra tīmekļvietnes sadaļas „Vispārējā izglītība” apakšsadaļā „Valsts pārbaudes darbi. Statistika” un sadaļas „Profesionālā izglītība” apakšsadaļas „Pārbaudes darbi” ailē „Statistika”. Centrs informāciju no minētajām vietnēm apstrādā un veido tās apkopojumus dažādos centra darbībai nepieciešamos griezumos, tādēļ visa šī informācija ir uzskatāma par oficiālu un izmantojamu kompetences centru sniegto datu pārbaudei.  **Projekta 1.8.apakšpunkts** paredz MK noteikumu Nr.495 9.punktu izteikt jaunā redakcijā, nosakot, ka izglītības iestāde, kurai piešķirts kompetences centra statuss, katru gadu līdz 15.oktobrim elektroniski nosūta centram ar drošu elektronisko parakstu parakstītu un ar izglītības iestādes dibinātāju saskaņotu normatīvajos aktos noteikto izglītības iestādes pašnovērtējuma ziņojumu kopā ar informāciju, kas apliecina izglītības iestādes atbilstību MK noteikumu Nr.495 2.punktā minētajiem kritērijiem uz attiecīgā gada 1.oktobri. Minēto informāciju kompetences centri iesniedz centram līdz attiecīgā mācību gada 15.oktobrim nevis līdz 1.oktobrim kā pārējās izglītības iestādes atbilstoši Ministru kabineta 2020.gada 6.oktobra noteikumu Nr.618 „Izglītības iestāžu, eksaminācijas centru, citu Izglītības likumā noteiktu institūciju un izglītības programmu akreditācijas un izglītības iestāžu vadītāju profesionālās darbības novērtēšanas kārtība” 4.punktam. Vienošanās par šādu normatīvajos aktos noteiktu kompetences centru pašnovērtējuma ziņojuma iesniegšanas termiņu tika panākta centra, Izglītības un zinātnes ministrijas un Izglītības kvalitātes valsts dienesta 2021.gada 23.februāra sanāksmē, ņemot vērā, ka kompetences centriem atbilstoši MK noteikumiem Nr.495 jāsagatavo un jāiesniedz papildu informācija par atbilstību kompetences centra statusam.  **Projekta 2.punkts** nosaka, ka Projektā ietvertais tiesiskais regulējums stājas spēkā 2021.gada 1.septembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz profesionālās izglītības iestādēm, kuras īsteno mākslas, mūzikas vai dejas profesionālās vidējās izglītības programmas un profesionālās ievirzes izglītības programmas, un kuras ieguvušas kompetences centra statusu, kā arī izglītības iestādēm, kuras plāno šādu statusu iegūt. Uz 2021.gada 1.jūniju kompetences centra statusu ir ieguvušas piecas profesionālās vidējās izglītības iestādes – Kultūras ministrijas padotībā ir četras izglītības iestādes ar kompetences centra statusu (profesionālās izglītības kompetences centrs „Nacionālā Mākslu vidusskola”, profesionālās izglītības kompetences centrs „Rīgas Dizaina un mākslas vidusskola”, profesionālās izglītības kompetences centrs „Liepājas Mūzikas, mākslas un dizaina vidusskola”, profesionālās izglītības kompetences centrs „Ventspils Mūzikas vidusskola”) un viena ir pašvaldības dibināta izglītības iestāde (profesionālās izglītības kompetences centrs „Daugavpils Dizaina un mākslas vidusskola „Saules skola””). |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Projekta tiesiskais regulējums nemaina tiesības un pienākumus, kā arī veicamās darbības. Projekta mērķis ir mazināt administratīvo slogu kompetences centriem, apliecinot atbilstību kritērijiem, un samazināt iesniedzamo apliecinājumu daudzumu un apjomu, vienlaikus nodrošinot to, ka iesniegtā informācija ir pārbaudāma, lai apliecinātu tajā sniegtās ziņas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2021.gada 7.jūnijā ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2021.gada 22.jūnijam rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Sabiedrības pārstāvji tika aicināti līdzdarboties Projekta izstrādē, līdz 2021.gada 22.jūnijam rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Sabiedrības līdzdalības rezultātā pēc Projekta ievietošanas Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” sabiedrības pārstāvju viedoklis par Projektu netika saņemts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, centrs, Izglītības un zinātnes ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Beinaroviča 26574092

[Baiba.Beinarovica@lnkc.gov.lv](mailto:Baiba.Beinarovica@lnkc.gov.lv)